Sporočilo Komisije o misijah Evropske unije

1.Uvod

Odziv Evropejcev na skrajne vremenske razmere v več državah EU letos poleti je pokazal moč in pomen evropske solidarnosti in sodelovanja. Evropske države so pohitele in si pomagale v boju proti požarom v naravi, pri obnovi škode, ki so jo povzročile poplave, in pri zagotavljanju finančne podpore tistim, ki so izgubili svoj dom. Te naravne nesreče ponovno potrjujejo nujnost reševanja krize podnebja in biotske raznovrstnosti, s katero se soočamo v Evropi in po svetu.

Pandemija COVID-19, ki je prinesla zdravstvene in socialno-ekonomske izzive, je jasno pokazala, da se je s krizo najbolje spoprijeti s solidarnostjo, usklajenim ukrepanjem in ključno vlogo, ki jo ima neodvisna znanost. Bila je tudi močan opomin, da so vse krize med seboj povezane. Čeprav je imela pandemija pozitivne učinke, na primer na kakovost zraka v mestih ali lokalno sodelovanje sosedov, ki so si pomagali, je z zmanjšanjem dejavnosti preprečevanja, zgodnjega odkrivanja, diagnosticiranja in zdravljenja vplivala tudi na druga tveganja za zdravje, kot je rak.

Tako podnebna kot zdravstvena kriza pozivata k ukrepanju, da vsi družbeni akterji združijo moči na nove in inovativne načine. Ohranjanje sedanjega stanja ne pride v poštev. Evropejci se zavedajo nujnosti ukrepanja ter močno podpirajo znanost pri iskanju rešitev. To je edinstven zagon za novo vrsto politike na področju raziskav in inovacij. Z enakim timskim duhom in pripravljenostjo za sodelovanje, kot sta se pokazala v teh težkih trenutkih, smo lahko drzni in ambiciozni pri oblikovanju prihodnosti, v kakršni želimo živeti.

Ob upoštevanju navedenega sta Evropski parlament in Svet EU pooblastila Komisijo, naj uvede nov način dela na različnih področjih politike, strokovnih področjih in v znanosti ter neposredno sodeluje s podjetji, lokalnimi skupnostmi in skupnostjo inovacij. Ta nov način so misije EU. Misije temeljijo na raziskavah in inovacijah, njihov cilj pa je obravnavati družbene izzive in ponovno povezati državljane z Evropsko unijo, tako da jih navdihujejo in opolnomočijo, da izboljšajo svoje življenje in življenje drugih.

To je naša priložnost, da si skupaj prizadevamo za zdravo, zeleno in digitalno prihodnost. To je naša misija.

2.Misije EU

Izhodiščna zamisel misij EU je, da je pri zapletenih družbenih izzivih potrebno usklajeno prizadevanje v celotni Evropi, če želimo doseči učinek. Podpirajo ambiciozne prednostne naloge Komisije in priznavajo, da moramo preseči obstoječe instrumente. Misije bodo prinesle rezultate z novimi vlogami za raziskave in inovacije v okviru programa Obzorje Evropa v povezavi z usklajenim pristopom, ki vključuje vse strani, in z novim odnosom do državljanov. Misije EU so določile drzne, konkretne in merljive cilje v natančno določenem časovnem okviru, v katerem je mogoče realno pričakovati rezultate. Spremljanje in ocenjevanje se bosta stalno izvajala. Misije bodo obsegale usklajeno prizadevanje Komisije za združevanje potrebnih virov v smislu financiranja programov, politik, predpisov, podatkovnih storitev in virov podatkov ter drugih dejavnosti za doseganje njihovih ciljev. Njihov namen je popolnoma pritegniti javne in zasebne akterje, kot so države članice EU, regionalni in lokalni organi, raziskovalni inštituti, podjetniki ter javni in zasebni vlagatelji, in sodelovati z njimi ter tako doseči resnične in trajne učinke.

Še posebno pomemben element misij EU bo navezava stikov z lokalnimi skupnostmi in pritegnitev evropskih državljanov, prebivalcev, k sodelovanju, da bi zagotovili pospešitev uvajanja teh novih rešitev in pristopov v družbi.

Misije bodo neposredno podpirale prednostne naloge, kot so evropski zeleni dogovor, evropski načrt za boj proti raku, gospodarstvo za ljudi, novi evropski Bauhaus, pa tudi prenovljena agenda EU za konkurenčnost industrije in vesoljski program EU, vsi pa bodo podpirali cilje Združenih narodov za trajnostni razvoj. Sozakonodajalca sta opredelila pet področij misij in se dogovorila o njih, nato pa so jih nadalje razvili posebni odbori za misije, sestavljeni iz strokovnjakov, na podlagi obširnih posvetovanj z deležniki in državljani. Komisija zdaj začenja izvajati pet misij EU:

Prilagajanje podnebnim spremembam: podpora najmanj 150 evropskim regijam in skupnostim, da bodo do leta 2030 postale odporne proti podnebnim spremembam.

Ta misija bo nujni izziv prilagajanja podnebnim spremembam spremenila v priložnost, da Evropa postane odporna, pravična in pripravljena na soočanje s podnebnimi motnjami, kot so ekstremni vremenski dogodki, požari v naravi in nalezljive bolezni. Misija bo podprla evropske regije, da bodo pripravljene na neizogibne spremembe in ekstremne dogodke ter bodo izmenjevale izkušnje in rešitve za preprečevanje izgube življenj in sredstev za preživljanje.

Rak: izboljšanje življenja več kot treh milijonov ljudi do leta 2030 s preprečevanjem in zdravljenjem ter omogočanjem daljšega in boljšega življenja za tiste, ki jih je prizadel rak, vključno z njihovimi družinami.

Misija bo podpirala države članice, regije in skupnosti pri obvladovanju raka, še toliko bolj zaradi motečih učinkov pandemije COVID-19. Izboljšala bo razumevanje raka, spodbudila preprečevanje, optimizirala diagnosticiranje in zdravljenje, izboljšala kakovost življenja bolnikov in njihovih družin ter zagotovila enakopraven dostop do zdravljenja po vsej Evropi. Misija bo postavila državljane, vključno z bolniki, v središče raziskav in inovacij, raziskave in inovacije pa v središče razvoja politik.

Obnova naših oceanov in voda do leta 2030